Jabarkan Penyebaran dan keturunannya dari Tulisan Sukhothai dalam bahasa melayu

Selepas penciptaannya, aksara Sukhothai menyebar ke kerajaan-kerajaan Tai di Lan Chang (Laos), Lan Na dan Ayutthaya. Batu bersurat Sukhothai tertua yang ditemui di Lampang (Lan Na) adalah hampir sama dengan batu bersurat yang terawal ditemui di Sukhothai. Batu bersurat itu berasal dari Lamphun, tetapi dilukis oleh seorang sami Sukhothai, yang mungkin memperkenalkan aksara Suhkhothai kepada Lan Na. Aksara itu kemudiannya berubah dari semasa ke semasa selama penyebarannya merentasi kawasan dari utara ke selatan. Menurut Finot (1959), contoh terawal aksara Sukhothai yang ditemui di Luang Prabang bermula dari 1548 Masihi, 265 tahun selepas batu bersurat Ram Khamhaeng.

Aksara Sukhothai berubah sedikit apabila ia menyebar ke selatan, kerana aksara Thai moden hari ini hanya berubah sedikit daripada aksara Sukhothai.  Aksara Sukhothai berkembang menjadi aksara Thai di lembangan bawah Sungai Chao Phraya, dan perkembangan ini dapat dikesan sepanjang abad-abad berikutnya.  Semasa pemerintahan Raja Lithai pada akhir abad ke-14, orang-orang yang celik huruf masih terbiasa dengan aksara Khmer dan enggan menulis dalam aksara Sukhothai. Untuk menangani perkara ini, aksara ini telah diubah suai untuk lebih menyerupai aksara Khmer dalam cara huruf vokal ditulis.  Perubahan yang diperkenalkan menghasilkan aksara baru pada tahun 1375, yang dipanggil "aksara Raja Li Thai". Aksara ini menulis tanda vokal di atas, di bawah, sebelum atau selepas konsonan awal. Pada tahun 1680, aksara ini digantikan oleh "aksara Raja Narai", yang telah dibangun dan dipeliharakan dalam bentuk aksara Thai moden hari ini.

Di kawasan utara pula, aksara ini berubah dengan lebih ketara apabila ia berkembang menjadi aksara Fakkham .  Aksara Fakkham digunakan secara meluas di Kerajaan Lan Na antara awal abad ke-15 dan akhir abad ke-16.  Huruf-huruf pada aksara Fakkham menjadi memanjang dan lebih bersudut berbanding aksara Sukhothai (yang merupakan moyang aksara Fakkham) yang berbentuk petak dan menegak. Beberapa huruf mempunyai "ekor" yang ketara memanjang ke atas dan ke bawah garis tulisan utama.

Aksara Sukhothai ditulis dari kiri ke kanan. Aksara ini tidak menggunakan jarak perkataan, huruf besar mahupun noktah pada akhir ayat. Aksara ini mempunyai 39 huruf konsonan.  Aksara Sukhothai memperkenalkan empat jenis pembaharuan berbanding aksara Khmer. Pembaharuan pertama ialah pengenalan beberapa huruf baru untuk menampung kontras fonemik Tai yang tidak ada pada aksara Khmer. Ini termasuk /e/ dan /ae/, /pʰ/ dan /f/, dan /kʰ/ dan /x/. Huruf-huruf baharu dicipta dengan mengubahsuai huruf-huruf yang digunakan untuk bunyi yang seakan, dengan menambahkan contohnya ekor atau lekukan pada huruf.  Aksara Sukhothai dianggap sebagai aksara pertama di dunia yang memperkenalkan penanda nada untuk menunjukkan nada tersendiri, yang tidak terdapat dalam bahasa Mon-Khmer (bahasa Austroasiatik) dan bahasa-bahasa Indo-Arya yang menggunakan aksara nenek moyang kepada aksara Sukhothai.  Tambahan seterusnya ialah gugusan konsonan yang ditulis secara mendatar dan bersambung pada satu baris, bukannya menulis konsonan kedua di bawah yang pertama.  Penambahan terakhir ialah aksara ini menulis tanda-tanda vokal pada baris utama, namun pembaharuan ini tidak digunakan lagi tidak lama kemudian.  Menjelang abad kelima belas, beberapa diakritik vokal telah ditambahkan pada aksara Sukhothai, untuk menulis semua huruf vokal dengan tanda yang berbeza. Hal ini adalah untuk menulis dengan jelas semua vokal termasuk bunyi vokal yang tersembunyi dalam huruf konsonan.